Besoekers te sterk vir Berge | Netwerk24
Besoekers te sterk vir Berge
Deur Neels Du Toit 11 Maart 2019 06:01
Mornay Jonkers, losskakel vir Helderberg, kry sy hande op die bal voordat Junaid van der Heever van Strand besit kan wen.Foto’s: Peter Bee
Soos verwag was Victoriane te sterk vir Helderberg in Saterdag 2 Maart se vriendskaplike wedstryd by die Charles Morkel-stadion in Strand.
Tog het die tuisspan met eer uit die stryd getree en drie drieë teen ses vir die eindtelling van 17-38 gedruk. Vics was met rustyd 5-17 voor en het met goeie ondersteunende spel beïndruk. Helderberg se regtervleuel, Husim Hanekom, het kort voor die omdraai in die hoek gedruk.
In die tweede helfte het Berge eers onder druk geswig en twee drieë weens swak afronding afgestaan. Helderberg het egter nie gaan lê nie en teruggeslaan met twee skitterende voorspelerdrieë. Eers het die flank Dua Groenewald gedruk en die losskakel, Kyle Leibrandt, het verdoel, waarna die groot slot Chris Carstens gaan druk het.
Die besoekers het die laaste sê gehad met ’n sesde drie om die eindtelling tot 17-38 te neem.
Van die uitblinkers vir Helderberg was sy binnesenter-aanwins, Jason Kriel, en sy linkervleuel, Kyle Wessels. Voorlangs het sy lostrio, die agtsteman Brevan Titus, Groenewald (flank) en die flank en kaptein, Chris Barnes, groot indruk met hul harde spel gemaak. Die vaskopstut, Dehan Kruger, was waarskynlik sy span se beste voorspeler, terwyl die slotpaar Carstens en Kassie Oosthuizen hul beste teen hul baie groter teenstanders gegee het.
In die hoofvoorwedstryd tussen Strand-rugbyklub se eerste span en Berge se tweede bestes was die besoekers heeltemal te sterk vir die tuisspan. Strand se agterspelers was puik en het nege keer agter die doellyn vir ’n oorwinning van 12-55 gaan kuier.
Die besoekers se driedrukkers was die vleuel Logan Thomas (2), die senter Sydney van Niekerk (2), die vleuel Wesley Josephs, sy heelagter, Sadley Bonza, sy skrumskakel, Kyle Sauls, en sy losskakel, Malcolm Alois. Alois het ook met vyf doelskoppe geslaag.
Thomas en Van Niekerk was hul span se groot uitblinkers. Vir Helderberg het sy agsteman, André le Roux, en senter Romeo Jantjies agter die doellyn gaan kuier en losskakel Mornay Jonkers het een verdoel.
Ander uitslae: Helderberg III 12, Strand II 33; Helderberg Crusaders 26, Strand III 19; Helderberg o.20’s 29, Strand o.20’s 7.
Saterdag (9 Maart) speel Helderberg gasheer vir Villager FC in nog ’n opwarmingswedstryd. Die dag se program lyk so:
A-veld . 12:45 – Helderberg o.20’s vs. Villager o.20’s;. 14:00 – Vroue: Boland vs. Dolphins. 15:30 – Berge II vs. Villager II. 16:45 – Berge I vs. Villager I
B-veld . 12:00 – Vroue: Boland o.18 vs. Dolphins o.18. 13:30 – Berge III vs. Villager III.